CELEX: 32018D1479
Language: bg
Date: 2018-10-03 00:00:00
Title: Решение за изпълнение (ЕС) 2018/1479 на Комисията от 3 октомври 2018 година за отлагане на датата на изтичане на срока на одобрението на сулфурил флуорид за употреба в биоциди от продуктов тип 8 (Текст от значение за ЕИП.)

4.10.2018   
               
               
                  BG
               
               
                  Официален вестник на Европейския съюз
               
               
                  L 249/16
               
            
         РЕШЕНИЕ ЗА ИЗПЪЛНЕНИЕ (ЕС) 2018/1479 НА КОМИСИЯТА
         от 3 октомври 2018 година
         за отлагане на датата на изтичане на срока на одобрението на сулфурил флуорид за употреба в биоциди от продуктов тип 8
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 14, параграф 5 от него,
         след консултация с Постоянния комитет по биоцидите,
         като има предвид, че:
         
                     (1)
                  
                  
                     Активното вещество сулфурил флуорид е включено в приложение I към Директива 98/8/ЕО на Европейския парламент и на Съвета (2) за употреба в биоциди от продуктов тип 8 и в съответствие с член 86 от Регламент (ЕС) № 528/2012 се счита за одобрено съгласно посочения регламент, ако са спазени спецификациите и условията, определени в приложение I към посочената директива.
                  
               
                     (2)
                  
                  
                     Одобрението на сулфурил флуорид за употреба в биоциди от продуктов тип 8 изтича на 31 декември 2018 г. В съответствие с член 13, параграф 1 от Регламент (ЕС) № 528/2012 на 28 юни 2017 г. бе подадено заявление за подновяване на одобрението на посоченото активно вещество.
                  
               
                     (3)
                  
                  
                     На 14 февруари 2018 г. оценяващият компетентен орган на Швеция уведоми службите на Комисията за своето решение съгласно член 14, параграф 2 от Регламент (ЕС) № 528/2012, че трябва да бъде извършена пълна оценка. Съгласно член 8, параграф 1 от посочения регламент за извършването на пълна оценка се предоставят 365 дни. По време на оценката при необходимост оценяващият компетентен орган може да поиска от заявителя да предостави достатъчно данни за извършването на оценката съгласно предвиденото в член 8, параграф 2 от посочения регламент. В такъв случай 365-дневният срок временно спира да тече за не повече от общо 180 дни, освен ако това не е оправдано от естеството на изисканите данни или от изключителни обстоятелства.
                  
               
                     (4)
                  
                  
                     Съгласно член 14, параграф 3 от Регламент (ЕС) № 528/2012 в рамките на 270 дни след получаване на препоръката на оценяващия компетентен орган Европейската агенция по химикали („Агенцията“) трябва да изготви становище относно подновяването на одобрението на активното вещество и да го представи пред Комисията.
                  
               
                     (5)
                  
                  
                     От изложеното по-горе става ясно, че поради причини извън контрола на заявителя има вероятност срокът на одобрението на сулфурил флуорид за употреба в биоциди от продуктов тип 8 да изтече, преди да бъде взето решение относно подновяването му. Поради това е целесъобразно да се отложи датата на изтичане на срока на одобрението на сулфурил флуорид за употреба в биоциди от продуктов тип 8 за срок, който ще бъде достатъчно дълъг, за да даде възможност за разглеждане на заявлението. Като се има предвид времето, необходимо за оценката от оценяващия компетентен орган и за изготвянето и представянето на становище от Агенцията, е целесъобразно датата на изтичане на срока на одобрението да бъде отложена за 30 юни 2021 г.
                  
               
                     (6)
                  
                  
                     Освен по отношение на датата на изтичане на срока на одобрението, сулфурил флуорид следва да продължава да бъде одобрен за употреба в биоциди от продуктов тип 8, ако са спазени спецификациите и условията, определени в приложение I към Директива 98/8/ЕО,
                  
               ПРИЕ НАСТОЯЩОТО РЕШЕНИЕ:
         
            Член 1
            Датата на изтичане на срока на одобрението на сулфурил флуорид за употреба в биоциди от продуктов тип 8 се отлага за 30 юни 2021 г.
         
         
            Член 2
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 3 октомври 2018 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 167, 27.6.2012 г., стр. 1.
         
            (2)  Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (ОВ L 123, 24.4.1998 г., стр. 1).